钦定古今图书集成/明伦汇编/氏族典/第132卷 > 《廖用贤尚友录》 > 辛次膺
## 钦定古今图书集成/明伦汇编/氏族典/第132卷 > 《廖用贤尚友录》 > 辛次膺

按《宋史辛次膺传》：“次膺，字起季，莱州人。幼孤，俊慧力
学，日诵千言。甫冠，登政和二年进士第，历官为单父
丞。值山东乱，举室南渡，属闽寇范汝为陷建州，宰相
吕颐浩以次膺宰蒲城，遏贼冲，寇党熙志宁已焚其
邑。于是披荆棘，坐瓦砾中，安辑吏民，料丁壮，治器械，
扼险阻，号令不烦，邑民便之。数月，韩世忠破贼，复建”
州，除审计司。馀党范黑龙破邻邑，闽帅张守檄次膺
俟贼平而后行，乃募乡兵习彊弩，贼至，矢齐发，贼奔
溃。用参政孟庾荐，迁驾部，又迁吏部郎、湖北运判。中
途召还，擢右正言。时秦桧在政府，为其妻兄王仲薿
叙两官，次膺劾仲薿奴事朱勔，投拜金酋，罪在不赦，
章留中，次膺再论之。除直秘阁、湖南提刑，极陈金人
变诈无常，议和未可，书奏不报。金陷三京，次膺罢奉
祀，秦桧以其负重名，欲先移书，当稍收用，次膺笑而
不答。阅十六年，贫益甚，亡毫发求于人。桧死，起知婺
州，二日被召至国门，以足疾求去。加秘阁修撰，还郡。
再召，擢权给事中。蒋璨权户部侍郎，次膺驳璨不守
正事交结，出璨知平江。御史中丞汤鹏举劾次膺假
权报怨，除待制宫观，起知泉州，移福建帅。丁母忧，乞
纳禄。孝宗即位，手诏趣召。上方厉精政事，次膺每以
名实为言，多所裨益。隆兴改元，三月，同知枢密院事，
拜参知政事。以疾，力祈免，除资政殿学士、提举洞霄
宫。乾道六年闰五月，卒，年七十九。次膺孝友清介，立
朝謇谔，仕宦五十年，无丝毫挂吏议。为政贵清静，先
德化，所至人称其“不烦。”善属文，尤工于诗。